b'\n_START_ARTICLE_\nTeharski plemi\xc4\x8di (opera)\n_START_PARAGRAPH_\nTeharski plemi\xc4\x8di so opera v treh dejanjih Benjamina Ipavca. Krstna predstava je bila 10. decembra 1892 v Ljubljani, pet mesecev po odprtju novega gledali\xc5\xa1\xc4\x8da. Krstni predstavi je sledilo \xc5\xa1e pet ponovitev. Libreto je spisal Anton Funtek, in sicer po tedaj silno priljubljeni \xc5\xbdav\xc4\x8daninovi zgodbi o Mlinarjevem Janezu. Libretist je zgodbo mo\xc4\x8dno skraj\xc5\xa1al, in sicer vse do Janezovega odhoda v \xc5\xa1irni svet. Tako se vse delo dogodi na na\xc5\xa1ih tleh, fabulo je dramatiziral, glavno osebo je preimenoval v Ivana, ustvaril je ve\xc4\x8d mno\xc5\xbei\xc4\x8dnih prizorov, ki dajejo delu gledali\xc5\xa1ke poteze in naredil podlago za nacionalno opero. Tako predelana zgodba v verzih je iz\xc5\xa1la pod naslovom Teharski plemi\xc4\x8di (s podnaslovom spevoigra v treh dejanjih) v petinpetdesetem zvezku Slovenske Talije leta 1890. Zalo\xc5\xbenik in izdajatelj je bilo Dramati\xc4\x8dno dru\xc5\xa1tvo iz Ljubljane._NEWLINE_Na premieri je glavno vlogo, vlogo grofa Urha interpretiral takrat \xc5\xbee uveljavljeni baritonist, Slovenec Josip Nolli, ki je pred tem pel \xc5\xbee na vseh pomembnih evropskih odrih. V ostalih vlogah pa so peli Slovenci, \xc4\x8cehi in Poljaki, kar je ostalo v navadi vse do prve svetovne vojne. Uspeh pri ob\xc4\x8dinstvu je bil velik, kritika pa je imela kar nekaj pripomb. Tako je anonimni kritik v Ljubljanskem zvonu zapisal: "Popolna novost za slovenski oder je bilo delo doktorja Benjamina Ipavca Teharski plemi\xc4\x8di, ki se je obakrat igralo jako uspe\xc5\xa1no. Mimogrede pa bodi omenjeno, da nikakor ni liri\xc5\xa1ka opera, kakor jo je naznanil gledali\xc5\xa1ki list, nego zgolj narodna spevoigra..."_NEWLINE_Vzrok za tak\xc5\xa1no oceno je bilo dejstvo, da se nova opera predvsem po vsebinski pa tudi glasbeni plati ni mogla primerjati s takrat priljubljeni svetovnimi deli, ki so jih imeli ljudje, kot je bilo omenjeno, prilo\xc5\xbenost videti in poslu\xc5\xa1ati v Ljubljani \xc5\xbee pred tem. Vzrok je br\xc5\xbekone tudi govorjeni dialog med glasbenimi to\xc4\x8dkami ter morda navadna zavist. Kljub temu pa na\xc5\xa1a glasbena zgodovina omenjeno delo \xc5\xa1e dandanes imenuje prva slovenska liri\xc4\x8dna opera. Poglavitni razlog, da je opera hitro izginila z gledali\xc5\xa1kih desk, gre iskati nikjer drugje kot v opernem besedilu, ki je bil ocenjen negativno, saj je skladatelja mo\xc4\x8dno utesnjeval in ob preskromni snovi ni mogel razviti \xc5\xa1ir\xc5\xa1e muzikalne zamisli. Teharski plemi\xc4\x8di niso komponirani v celoti, ampak vsebujejo med posameznimi glasbenimi to\xc4\x8dkami \xc5\xa1e govorjeni dialog. Skladatelj se je bil k njemu prisiljen zate\xc4\x8di, saj mu je Funtek spesnil izjemno dolg tekst. Mo\xc4\x8d Ipav\xc4\x8deve glasbe je v melodiji, ki je ljudsko sve\xc5\xbea in domiselna, kar se \xc5\xa1e posebej \xc4\x8duti v posameznih spevih in duetih. Ipavec kot tedaj \xc5\xbee izku\xc5\xa1en zborovski skladatelj tudi tu ni mogel iz svoje ko\xc5\xbee, kar se ka\xc5\xbee v vrsti krepkih zborov, ki jih v libretu ni malo in po\xc5\xbeivljajo dogajanje.\n_START_SECTION_\nVsebina\n_START_PARAGRAPH_\nZgodba se dogaja v petnajstem stoletju na Teharjah in bli\xc5\xbenji okolici.'